**Skogadalsbøen juvelen i Jotunheimen**

Velkommen til fire dager i vakre og ville Utladalen i Vest-Jotunheimen.

På Skogadalsbøen skal vi bo i tre døgn og nyte fjell-livet i en av landets dypeste og villeste daler. Selve Skogadalsbøen Turisthytte er en idyll i seg selv, og vertskapet gleder seg til å få gjester som kan nyte noen dager i deres fjelleldorado. Turledere tar med deltakerne på dagsturer, og kanskje blir det innslag av quiz og morgenyoga. Uansett; Bli med til fjells og se fram til nydelig bevertning, sjarmerende og velholdt hytte, og et turområde som strutter av stolthet over å få besøk.

**Dag 1: Sognefjellshytta (1.411 moh) - Skogadalsbøen (832 moh), ca 14 km/4-5 timer**  
Deltakere og turleder møter på Sognefjellshytta. Det blir presentasjon og informasjon om dagens tur.  
Deretter begir vi oss av gårde med praktfull utsikt mot Smørstabbreen-massivet på den ene siden og Fannaråken på den andre. Vi går sakte, men sikkert ned fra fjell til frodige daler. Denne dalen, og denne etappen blir man aldri lei!  
Vel framme er det bare å innta stemning på tunet og på Skogadalsbøen Turisthytte. Her er det godt å bo.

**Dag 2 og 3: Flotte dagsturer og dagsturmål**  
Utladalen byr på mange flotte dagsturer og dagsturmål, og vi velger oss det fineste etter vær og ønsker. Hva med en rundtur via Vormeli, den gamle stølen du kommer til når du krysser Uradøla på bro? Eller en tur opp på Friken (1.503 moh), der du ser de vakreste tinder Jotunheimen har å by på 360 grader.  
  
Etter hver tur er det ingenting som slår det å komme tilbake til Skogadalsbøen, og slenge seg ned på tunet med kald drikke og vite at en deilig middag venter.

**Dag 4: Skogadalsbøen-Sognefjellshytta.**  
Etter frokost pakker vi sekken og forlater Skogadalsbøen.   
Vi skal samme vei som første dag, men får en helt annen opplevelse av turen når vi går den oppover. Fra frodige daler til fjell og breer. Vi avslutter på Sognefjellshytta.

*Med forbehold om endring i programmet!*  
*Alle tidsberegninger er gjort ut i fra en gjennomsnittsfart på ca 3 km/ t. Vær obs på at pauser, vær- og føreforhold, ol. ikke er innberegnet i tid brukt på turen.*

**Passer turen for meg?**

[**Gradering av turen**](https://www.dntoslo.no/graderingfellesturer/?_ga=2.102559553.1722663461.1597219238-178846397.1568365236)**: rød (**men mest blå)  
Sommerfjellet er vakkert, men  selv den enkleste fotturen kan bli krevende med utfordrende vær. Med riktig og godt utstyr er det oftest disse turene man husker best og som gir godt samhold og gode historier.  Pakk sekken riktig og smart.